Fuqarolik holati dalolatnomalarini qayd etish qoidalariga o‘zgartirish va qo‘shimchalar kiritish to‘g‘risida

O‘zbekiston Respublikasi Prezidentining “Fuqarolik holati dalolatnomalarini qayd etish tizimini yanada takomillashtirish chora-tadbirlari to‘g‘risida”gi 2018-yil 12-iyundagi PQ-3785-son qarori ijrosi yuzasidan Vazirlar Mahkamasi qaror qiladi:
 1. Vazirlar Mahkamasining 2016-yil 14-noyabrdagi 387-son qarori (O‘zbekiston Respublikasi QT, 2016-y., 11-son, 104-modda) bilan tasdiqlangan Fuqarolik holati dalolatnomalarini qayd etish qoidalariga ilovaga muvofiq o‘zgartirish va qo‘shimchalar kiritilsin.
 2. Manfaatdor vazirlik va idoralar bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsinlar.
 3. Mazkur qarorning ijrosini nazorat qilish O‘zbekiston Respublikasining Bosh vaziri o‘rinbosari — O‘zbekiston Xotin-qizlar qo‘mitasi raisi E.I. Basitxanova va O‘zbekiston Respublikasi adliya vaziri R.K. Davletov zimmasiga yuklansin.
 1. 2-bandga “O‘zbekiston Respublikasi Konstitutsiyasiga,” so‘zlaridan keyin “O‘zbekiston Respublikasining xalqaro shartnomalariga,” so‘zlari qo‘shilsin.
 2. 18-band quyidagi tahrirda bayon qilinsin:
 “18. Belgilangan muddatning o‘tib ketganligi tug‘ilganlikning qayd etilishiga to‘sqinlik qila olmaydi.
 Bunda, o‘n olti yoshgacha bo‘lgan bolaning tug‘ilishini qayd etish uchun FHDY organiga tug‘ilishni qayd etish muddatini o‘tkazib yuborganlik sabablari ko‘rsatilgan ariza bolaning ota-onasi, ota-onaning qonuniy nikohi mavjud bo‘lgan hollarda ulardan biri yoki ishonchnoma asosida boshqa manfaatdor shaxs, ota-onaning o‘rnini bosuvchi shaxs yoxud vasiylik va homiylik organlarining mansabdor shaxslari tomonidan taqdim etiladi.
 Bunday hollarda FHDY organi tug‘ilish faktini tasdiqlovchi hujjatga qo‘shimcha ravishda qonunchilikda belgilangan tartibda boshqa hujjatlarni ham talab qiladi.
 Agar tug‘ilganlikni qayd etish to‘g‘risidagi ariza belgilangan muddatdan o‘tkazilib berilgan bo‘lsa, tug‘ilish tug‘ilganlik to‘g‘risidagi dalolatnomalarni qayd etish joriy ro‘yxatga olish daftariga qayd etiladi, bola to‘g‘risidagi ma’lumotlar: familiyasi, ismi, dalolatnoma yozuvi tartib raqami, sanasi bolaning haqiqiy tug‘ilgan yilidagi hamda joriy yilda yuritilgan Alfavit daftarlarga yozib qo‘yiladi”.
 3. 148-bandda:
 a) quyidagi mazmundagi to‘rtinchi — oltinchi xatboshilar qo‘shilsin:
 “Dalolatnoma yozuvlariga o‘zgartirishlar, tuzatishlar va qo‘shimchalar konsul yoki notarius tomonidan tasdiqlangan ishonchnoma va ariza asosida amalga oshirilishi mumkin. 
 O‘lim xaqidagi dalolatnoma yozuviga tuzatishlar kiritish yaqin qarindosh(lar) yoki merosxo‘r(lar)ning arizasiga ko‘ra FHDY organi tomonidan amalga oshiriladi.
 Vafot etgan shaxslarning tug‘ilganlik, nikoh tuzish, nikohdan ajralganlik haqidagi dalolatnoma yozuvlariga tuzatish va qo‘shimchalar sud qaroriga asosan FHDY organi tomonidan kiritiladi”;
 b) to‘rtinchi xatboshi yettinchi xatboshi deb hisoblansin.
 4. 149-bandning o‘ninchi xatboshisi quyidagi tahrirda bayon etilsin:
 “dalolatnoma yozuvlarida imloviy xato va noaniqliklar bo‘lganda, shuningdek tug‘ilgan vaqti, joyi va otasining ismi haqidagi yozuv mavjud bo‘lmaganda”.
 5. Quyidagi mazmundagi XIV1-bob qo‘shilsin:
 2231. “FHDYning yagona elektron arxivi” axborot tizimi fuqarolik holati dalolatnomalari, dalolatnoma yozuvlariga aloqador o‘zgartirishlar, ularning qayta tiklanishi va bekor qilinishi hamda fuqarolik holati dalolatnomalari qayd etilganligi to‘g‘risida guvohnomalar va ulardan ko‘chirmalar berilganligi haqidagi ma’lumotlarni o‘z ichiga olgan davlat elektron axborot tizimi hisoblanadi.
 2232. FHDY organlari fuqarolik holati dalolatnomalari, shuningdek ularga o‘zgartirishlar, tuzatishlar va qo‘shimchalarning “FHDYning yagona elektron arxivi” axborot tizimiga o‘z vaqtida va to‘g‘ri kiritilishini ta’minlaydilar.
 2233. FHDY organlari o‘zaro hamda boshqa manfaatdor tashkilotlar bilan “FHDYning yagona elektron arxivi” axborot tizimi orqali axborot almashishlari mumkin. “FHDYning yagona elektron arxivi” axborot tizimi orqali almashilayotgan axborot FHDY organlari va manfaatdor tashkilotlar tomonidan ish yurituviga rasmiy hujjat sifatida qabul qilinadi”.